钦定古今图书集成/明伦汇编/官常典/第535卷 > 顾时
## 钦定古今图书集成/明伦汇编/官常典/第535卷 > 顾时

按《明外史》本传：“时字时举，濠人。倜傥好奇略，从太祖
渡江，诸攻伐皆从有功。由百夫长授元帅。取安庆、南
昌、庐州、泰州，擢天策卫指挥同知。李济据濠州，时从
平章韩政讨降之。攻张士诚昇山水寨，引小舫绕敌
舟，舟中俯视而笑。时乘其懈，率壮士数人，大呼跃入
舟，众大乱，馀舟竞进。五太子来援，薛显又败之，五太”
子等降。遂从大将军平吴，旋师取山东。洪武元年拜
大都督府副使兼同知率府事。从大将军定河南北，
浚闸以通舟师，自临清至通州，𢭏元都，与诸将分逻
古北诸隘口。从大军取平阳，克崞州，获逃将王信等。
取兰州，围庆阳。张良臣耀兵城下，击败之，获其裨将
九人。良臣乃不敢复出。庆阳平，徐达还京，令时将骑
兵略静宁州，走贺宗哲。西边悉平。三年进大都督同
知，封济宁侯，禄千五百石，予世券。四年为左副将军，
副傅友德率河南、陕西步骑伐蜀。自兴元进克阶、文，
败蜀兵于汉州，遂克成都。明年副李文忠北征。分道
入沙漠。迷失道，粮且尽。遇寇，士疲不能战。时率麾下
数百人，跃马冲击，敌众披靡，引去。获其辎重粮畜以
归，军声大振。七年从徐达镇北平。逾年召入，复还镇。
十二年卒。葬锺山。追封胜国公，谥襄靖，祔祭功臣庙。
时能以少击众，沉鸷不伐，帝甚重之。子敬嗣。